**Ing. Milan Vigaš**



Narodil sa 5. júna 1951v Banskej Bystrici v rodine krajčírky a robotníka v stavebnej výrobe. Spolu s manželkou Evou vychovali dve deti, syna Milana a dcéru Ivanku. Ukončil ZŠ, strednú školu SPŠ strojnícku vo Zvolene a Vysokú školu dopravy a spojov v Žiline.

Chlebíčkom sa mu stala stavbárčina a cestovný ruch, oblasti, v ktorých pracoval do poslednej chvíle. V roku1970 nastúpil ako pracovník vývojového oddelenia na Pozemné stavby Banská Bystrica, š.p.. V rokoch 1972 - 1990 pôsobil v š.p. STAVOIDUSTRIA ako stavbyvedúci, neskôr vedúci strediska, hlavný inžinier, vedúci výrobného podniku, nakoniec ako výrobný námestník štátneho podniku, ktorý riadil 7.000 zamestnancov.

V apríli 1990 začal samostatnú podnikateľskú činnosť ako spoluvlastník či konateľ. Pôsobil vo vrcholovom manažmente spoločností STAVOMONTÁŽE a.s., LOVIZA a.s., Stavomontáže Kovo-Sklo s.r.o., STAVOÚNIA a.s. Lučenec, CEFEUS s.r.o., ADRIAN GROUP s.r.o., MONTANA, spol. s r.o., Správa historických pamiatok Špania Dolina, Banskobystrický geomontánny park.

V 90. rokoch bol členom prezídia Zväzu stavebných podnikateľov. Za 51 rokov v stavebnej činnosti môžeme za jeho tímovou prácou vidieť množstvo nových a zrekonštruovaných nehnuteľností:

- postavil v Kremničke pri Banskej Bystrici celú štvrť s rodinnými domami a bytovkou

(Šípková ulica), daroval Mestu Banská Bystrica prístupovú cestu a osvetlenie,

- postavil celé sídlisko v Lučenci (423 bytov - ulice: Komenského, Adyho, Pivničný rad

a Cintorínska )

- staval na Slovensku, v bývalom Rusku, Juhoslávii, Nemecku v Čechách a Maďarsku,

- okrem stavebnej a developerskej činnosti vykonával aj výrobnú strojársku činnosť.

Rekonštruoval množstvo nehnuteľností a dobrú radu a pomoc nikdy neodmietol ľuďom i developerom, ktorí ho o ňu požiadali. Tak vzniklo aj jeho humorné životné krédo: ***„Uč sa, nebudem tu naveky !“***

Odkúpil a zrekonštruoval sám alebo so spoločníkom dve národné kultúrne pamiatky:

- KLOPAČKA Špania Dolina (vlastník)

- Beniczkého dom Banská Bystrica (spoluvlastník)

Tieto objekty s vlastnými pracovníkmi a za vlastné finančné prostriedky zachránil tak, že do dnešného dňa slúžia obyvateľom a návštevníkom mesta Banská Bystrica a obce Špania Dolina.

Milan Vigaš postupne prevzal do svojho portfólia činnosti zamerané na rozvoj cestovného ruchu v obci Špania Dolina a neskôr aj v celom teritóriu Banskobystrického GROPARKU, kde sa 18 rokov zasadzoval o rozvoj a propagáciu tohto územia doma i v zahraničí.

Bol spolu so svojim tímom poskytovateľom ubytovacích a stravovacích služieb, organizátorom vidieckych podujatí pre oživenie vidieka s propagáciou baníckej histórie a tradícií. Založil múzeum paličkovanej čipky, baníctva, minerálov a historických artefaktov z bežného sedliackeho života v Klopačke v Španej Doline. Pomáhal aj obci Špania Dolina s rozvojovými projektmi a Baníckemu bratstvu HERRENGRUND.

Realizoval projekty nielen vlastných podnikov, ale aj partnerské projekty s obcou, BBSK - VÚC , miestnymi spolkami a organizáciami, OZ a podobne, spolupracoval s OOCR Stredné Slovensko.

V obci Špania Dolina bol riaditeľom Správy historických pamiatok Španej Doliny. Bol spoluorganizátorom rôznych kultúrnych a spoločenských podujatí v  širšom okolí okresu Banská Bystrica v rámci aktivít Banskobystrického geoparku (BBGMP) kde bol riaditeľom.

Tu sa podieľal na vzniku MAS pri BBGMP a moderných nástrojov pre cestovný ruch:

- mobilnej aplikácie pre Banskobystrický GROPARK,

- internetového mapového geoportálu pre BBGMP pri GISPLANe Mesta Banská Bystrica

s cieľom propagovať geomontánne, historické a prírodné krásy regiónu Banskej Bystrice.

Výrazne podporoval aktivity baníckych spolkov, Barborskej cesty a podujatí, ktoré boli organizované v Záhrada - centrom nezávislej kultúry, n.o. v Beniczkého dome. Organizoval spoluorganizoval a podporoval medzinárodné umelecké stretnutia (hudobníci, divadelníci, maliari, sochári, literáti, historici, baníci, tanečníci -folkloristi, filmári):

* aktívne spolupracoval pri rôznych jazzových festivaloch v Banskej Bystrici a v Španej Doline,
* Bol sponzorom a prispievateľom mnohých jazzových zoskupení, ktoré podporil aj pri ich zahraničných vystúpeniach a súťažiach napr. v SAN RAFAEL, kde naše jazzové zoskupenie získalo pri prezentácii Banskej Bystrice medzinárodné ocenenie,
* pomohol vydať množstvo hudobných CD nahrávok,  spolufinancoval vznik mnohých dokumentárnych a iných filmov (napr. Fontána Pre Zuzanu),

množstvo knižných publikácií v kultúrnych a historických oblastiach,

* niekoľko rokov finančne podporoval folklórny súbor Urpín a  neustále podporoval aj individuálnych umelcov,

V obci Špania Dolina zabezpečoval v spolupráci so svojou rodinou, vlastnými zamestnancami alebo rôznymi partnermi všetky kultúrne a spoločenské podujatia rôzneho žánru v Penzióne KLOPAČKA:

- divadelné festivaly pre deti a dospelých divákov,

- medzinárodné jazzové, rokové, country a folklórne festivaly,

- medzinárodné maliarske a sochárske sympóziá,

- rôzne tradičné podujatia ktoré zachovávajú naše historické a kultúrne dedičstvo a tradície.

Pomáhal prezentovať umenie aj v zahraničí, zorganizoval dve maliarske sympózia a výstavy v PULE v Chorvátsku, za čo dostal 11. septembra 2010 ocenenie Združenia maliarov Istrie – ULIKS a primátora Mesta Pula za spoluprácu pri rozvoji kultúrnych vzťahov medzi oboma krajinami i mestami Banská Bystrica - Pula.

Jeho veľkou vášňou bol námorný jachting, kde bol námorným kapitánom. Zrekonštruoval prvú československú námornú jachtu.

Ku všetkým činnostiam pristupoval s vášňou, múdrosťou, poctivosťou, kreativitou a láskou. Máme sa stále čo od neho učiť...